b'\n_START_ARTICLE_\nAndrew Marvell\n_START_SECTION_\n\xc5\xbdivljenje\n_START_PARAGRAPH_\nAndrew Marvell se je rodil 31. marca 1621 v Winesteadu. Ko je bil star tri leta, se je dru\xc5\xbeina preselila v Hull, kjer je Marvell obiskoval srednjo \xc5\xa1olo. Z dvanajstimi leti je za\xc4\x8del obiskovati Univerzo v Cambridgeu, kjer je leta 1639 tudi diplomiral. Kmalu za tem je umrla njegova mati, leta 1641 pa \xc5\xa1e o\xc4\x8de. Najverjetneje je zaradi tega istega leta zapustil univerzo brez dokon\xc4\x8dane druge stopnje. Med angle\xc5\xa1ko dr\xc5\xbeavljansko vojno se politi\xc4\x8dno ni opredelil. Po tem je sprva nasprotoval delu Oliverja Cromwella, a se je njegov odnos do novih politi\xc4\x8dnih razmer kasneje spremenil in postal je lektor pri Johnu Miltonu. V 1640-ih letih je Marvell \xc5\xa1tiri leta potoval po Evropi in se med tem nau\xc4\x8dil nizozem\xc5\xa1\xc4\x8dine, franco\xc5\xa1\xc4\x8dine, italijan\xc5\xa1\xc4\x8dine in \xc5\xa1pan\xc5\xa1\xc4\x8dine. To\xc4\x8den namen njegovega potovanja ni znan, a je imelo mo\xc4\x8dan vpliv na njegovo ustvarjanje. V letih 1651\xe2\x80\x9352 je bil tutor takrat dvanajstletni Mary, h\xc4\x8deri Thomasa Fairfaxa, upokojenega Cromwellovega generala. Strokovnjaki so mnenja, da je Marvell ravno v tem \xc4\x8dasu napisal najbolj\xc5\xa1a besedila. Leta 1659 je bil Marvell izvoljen za poslanca in na tem polo\xc5\xbeaju ostal do svoje smrti, ki je bila zelo nenadna. Umrl naj bi zaradi malarije, a so bile v tistem \xc4\x8dasu zelo raz\xc5\xa1irjene tudi govorice, da ga je zastrupil eden izmed jezuitov, ki so bili tar\xc4\x8da Marvellove satire.\n_START_SECTION_\nDelo\n_START_PARAGRAPH_\nNjegove najzgodnej\xc5\xa1e pesmi, ki so se ohranile, \xc5\xa1e ne vsebujejo nobenih razvidnih osebnih prepri\xc4\x8danj o religiji in kulturi. Njegovi prvi pesmi, zapisani v gr\xc5\xa1\xc4\x8dini in latin\xc5\xa1\xc4\x8dini, sta bili izdani leta 1637. Po letu 1660 je Marvell za\xc4\x8del pisati politi\xc4\x8dne satire v prozi in poeziji. Najpomembnej\xc5\xa1a politi\xc4\x8dna satira zapisana v prozi je The Rehearsal Transpros\xe2\x80\x99d, najpomembnej\xc5\xa1a zapisana lirika pa Last Instructions to a Painter. Njegova dela so izpopolnjena, ironi\xc4\x8dna in v\xc4\x8dasih skrivnostna, v njih se ka\xc5\xbeeta izvirnost in elegantnost. So izjemno pomemben del zapisov iz tistega \xc4\x8dasa in izrazito odra\xc5\xbeajo takratno dogajanje. Prva publikacija njegovih pesmi je iz\xc5\xa1la \xc5\xa1ele tri leta po njegovi smrti \xe2\x80\x93 po tem, ko je njegova gospodinja Mary Palmer, ki se je la\xc5\xbeno izdajala za njegovo vdovo, na\xc5\xa1la njegove rokopise._NEWLINE_V sedemnajstem stoletju je bil Marvell znan kot satirik in politik, ki je podpiral svobodno izbiro vere. Njegova politi\xc4\x8dna kariera je zasen\xc4\x8dila njegovo pesni\xc5\xa1tvo. Danes pa je vedno bolj znan prav po svoji lirski poeziji. Ta je postala bolj popularna v devetnajstem stoletju, ko jo je hvalil Charles Lamb. Kot eden izmed najpomembnej\xc5\xa1ih pesnikov sedemnajstega stoletja pa je bil Marvell dele\xc5\xbeen najve\xc4\x8dje hvale \xc5\xa1ele na za\xc4\x8detku dvajsetega stoletja. Zasluge za to gredo predvsem T. S. Eliotu, ki je v svojem eseju hvalil Marvellovo izvrstno tehniko pisanja in je prav tako pomagal povrniti ugled tudi ostalim metafizi\xc4\x8dnim pesnikom. Marvell \xc5\xa1e vedno velja za bistrega in pogumnega nasprotnika sodne korupcije ter zagovornika svobo\xc5\xa1\xc4\x8din.'